**КОМИ РЕСПУБЛИКАСА ПРАВИТЕЛЬСТВОЛÖН ШУÖМ**

**Государственнöй услугаяслöн (могъяслöн) портал да реестр йылысь**

Медым могмöдны позянлунöн босьтны Коми Республикаса олöмö пöртысь власьт органъяслöн удж серти юöр, бурмöдны государственнöй услугаяс (могъяс) сетiгöн (збыльмöдiгöн) гражданакöд да организацияяскöд налысь öтувъя удж государственнöй услугаяслöн (могъяслöн) региональнöй портал вылö подуласьöмöн Коми Республикаса Правительство шуис:

1. Йöзöдны Коми Республикаса государственнöй услугаяс (могъяс) йылысь юöр «Государственнöй да муниципальнöй услугаяслöн (могъяслöн) своднöй реестр» федеральнöй государственнöй юöр системаын.

2. Лöсьöдны Коми Республикаса государственнöй услугаяслысь (могъяслысь) реестр да Коми Республикаса государственнöй услугаяслысь (могъяслысь) региональнöй портал.

3. Коми Республикаса государственнöй услугаяслöн (могъяслöн) реестр нуöдсьö «Коми Республикаса государственнöй услугаяслöн (могъяслöн) портал да реестр» республиканскöй государственнöй юöр системаын (водзö – ЮС).

4. «Государственнöй да муниципальнöй услугаяслöн (могъяслöн) своднöй реестр» федеральнöй государственнöй юöр системаын Коми Республикаса государственнöй услугаяс (могъяс) йылысь юöр йöзöдöм кузя Россия Федерацияса экономика сöвмöдан министерствокöд öтувъя юöр уджсö нуöдö Коми Республикаса Правительство (водзö – ЮС государственнöй оператор).

5. Вынсьöдны Коми Республикаса государственнöй услугаяслысь (могъяслысь) реестр да Коми Республикаса государственнöй услугаяслысь (могъяслысь) портал лöсьöдан да нуöдан пöрадок йылысь положение содтöд серти.

6. Урчитны, мый ЮС уджсö могмöдö Коми Республикаса Юралысьлöн да Коми Республикаса Правительстволöн Администрация (водзö – ЮС системнöй администратор).

7. Вöзйыны Коми Республикаын меставывса асвеськöдлан органъяслы лöсьöдны муниципальнöй услугаяслысь (могъяслысь) реестръяс да кырымавны ЮС государственнöй операторкöд öтувъя удж йылысь артмöдчöмъяс ЮС-ын муниципальнöй услугаяс (могъяс) йылысь юöр йöзöдöм могысь.

8. Коми Республикаса олöмö пöртысь власьт органъяскöд портал пыр гражданалöн да организацияяслöн юöр удж збыльмöдöм вылö колана ЮС юкöдъяс нуöдны тшöктыны Коми Республикаса олöмö пöртысь власьт органъяслы, кодъяслöн уджö пырö збыльмöдны государственнöй услугаяс (могъяс).

9. Коми Республикаса олöмö пöртысь власьт органъяслы (водзö – ЮС юкöдъяслöн операторъяс):

1) 2010 вося ода-кора тöлысь 1 лунöдз индыны кывкутысь йöзöс Коми Республикаса государственнöй услугаяс (могъяс) йылысь юöр ЮС-ын йöзöдöм вöсна;

2) 2010 вося лöддза-номъя 1 лунöдз мöдöдны ЮС государственнöй операторлы государственнöй услугаяс (могъяс) сетöм (збыльмöдöм) йылысь юöр Коми Республикаса государственнöй услугаяслысь (могъяслысь) реестр лöсьöдöм могысь тайö шуöм дорö содтöдöн урчитöм пöрадок серти.

10. ЮС системнöй администраторлы:

1) 2010 вося ода-кора тöлысь 1 лунöдз пыртны уджö ЮС уджтасöн техническöя могмöдан средствояс;

2) 2010 вося ода-кора тöлысь 1 лунöдз котыртны велöдны ЮС-öн Коми Республикаса государственнöй гражданскöй служащöйясöс, кодъяс участвуйтöны öтувъя юöр уджын, ЮС лöсьöдöм да пыртöм могысь;

3) котыртны велöдны уджавны ЮС-öн Коми Республикаса меставывса асвеськöдлан органъясысь муниципальнöй служащöйясöс, кодъяс кырымалiсны öтувъя юöр удж йылысь артмöдчöмъяс тайö шуöмлöн 7 пункт серти.

11. Урчитны «Öтуввез» везын порталлысь инпас: pgu. rkomi.ru.

12. Тайö шуöмыс вынсялö сiйöс примитан лунсянь.

Коми Республикаса Юралысь В.Гайзер

Сыктывкар

2010 вося косму тöлысь 23 лун

110 №

ВЫНСЬÖДÖМА

Коми Республикаса Правительстволöн

2010 во косму тöлысь 23 лунся 110 №-а шуöмöн

(содтöд)

Коми Республикаса государственнöй услугаяслысь (могъяслысь) реестр да Коми Республикаса государственнöй услугаяслысь (могъяслысь) портал лöсьöдан да нуöдан пöрадок йылысь

**ПОЛОЖЕНИЕ**

1. Панас

1.1. Коми Республикаса государственнöй услугаяслöн (могъяслöн) реестр да Коми Республикаса государственнöй услугаяслöн (могъяслöн) портал лöсьöдсьöны да нуöдсьöны «Коми Республикаса государственнöй услугаяслöн (могъяслöн) портал да реестр» юöр система удж серти.

1.2. «Коми Республикаса государственнöй услугаяслöн (могъяслöн) портал да реестр» юöр система (водзö – ЮС) – юöр система, мый артыштöма, медым нуöдны колана йöзлысь Коми Республикаса олöмö пöртысь власьт органъяскöд государственнöй услугаяс (могъяс) збыльмöдiгöн портал пыр öтувъя юöр уджлысь реестр да учётнöй система.

1.3. Коми Республикаса государственнöй услугаяслöн (могъяслöн) реестр петкöдлö Коми Республикаса государственнöй юöр ресурс, мый артыштöма видзны государственнöй услугаяс (могъяс) збыльмöдан пöрадок йылысь юöр.

1.4. Реестрсö лöсьöдöма со мый могысь:

1) систематизируйтны да нуöдны учёт государственнöй услугаяс (могъяс) йылысь юöр;

2) йöзöдны тайö юöрсö «Öтуввез» везын да могмöдны позянлунöн сэтчö пырны сыöн вöдитчысьяслы (колана йöзлы) Коми Республикаса государственнöй услугаяслöн (могъяслöн) портал отсöгöн;

3) öтув вöдитчыны юöрöн да йöзöдны «Государственнöй да муниципальнöй услугаяслöн (могъяслöн) своднöй реестр» (водзö – Своднöй реестр) федеральнöй государственнöй юöр системаын государственнöй услугаяс (могъяс) йылысь юöр.

1.5. Коми Республикаса государственнöй услугаяслöн (могъяслöн) портал петкöдлö Коми Республикаса государственнöй юöртан ресурс, мыйöн позьö вöдитчыны «Öтуввез» ставлы öтувъя вöдитчан везын, мый артыштöма сы могысь, медым петкöдлыны Коми Республикаса государственнöй услугаяс (могъяс) йылысь юöр.

1.6. Порталöн вöдитчысьясöн (колана йöзöн) лоöны йöз, кодъяс кöсйöны тöдмасьны Коми Республикаын государственнöй услугаяс (могъяс) босьтан пöрадок йылысь юöрöн «Öтуввез» вез отсöгöн.

1.7. ЮС государственнöй оператор – Коми Республикаса олöмö пöртысь власьт орган, кодi нуöдö Россия Федерацияса экономика сöвмöдан министерствокöд Коми Республикаса государственнöй услугаяс (могъяс) йылысь юöр Своднöй реестрын йöзöдöм кузя öтувъя юöр удж.

1.8. ЮС юкöдъяслöн операторъясöн лоöны Коми Республикаса олöмö пöртысь власьт органъяс, кодъяс сетöны (збыльмöдöны) государственнöй услугаяс (могъяс), кодъяслы индöма нуöдны ЮС юкöдъяс.

1.9. ЮС системнöй администратор – Коми Республикаса государственнöй орган, кодöс индöма могмöдны ЮС-лысь удж.

1.10 Государственнöй услугаяс (могъяс) йылысь юöр – своднöй юöр, мый лöсьöдöма государственнöй услугаяс (могъяс) сетан (збыльмöдан) вынсьöдöм административнöй регламентъяс вылö подуласьöмöн.

2. ЮС нуöдöмын öтувъя юöр удж котыртöм

2.1. ЮС лöсьöдöм да уджöдöм могысь котыртсьö Коми Республикаса олöмö пöртысь власьт органъяслöн öтувъя юöр удж, кор вермасны вöдитчыны меставывса асвеськöдлан органъясöн сетöм юöрöн.

2.2. ЮС-ын муниципальнöй услугаяс (могъяс) йылысь юöр йöзöдсьö ЮС государсатвеннöй оператор да Коми Республикаса меставывса асвеськöдлан органъяс костын кырымалöм öтувъя юöр удж йылысь артмöдчöм вылö подуласьöмöн.

2.3. ЮС государственнöй оператор збыльмöдö татшöм могъяс:

1) нуöдö реестр, мый петкöдлö Коми Республикаса олöмö пöртысь власьт органъясöн сетöм (збыльмöдöм) государственнöй услугаяс (могъяс) йылысь юöр прöверитöм, лöсялöны-ö тайö юöръясыс налöн корöмъяс серти, йöзöдö, вежлалö да киритö реестрысь государственнöй услугаяс (могъяс) йылысь юöрсö;

2) лöсьöдö методическöй вöзйöмъяс, кыдзи индыны электроннöй реестр формаясö государственнöй услугаяс (могъяс) йылысь юöр;

3) йöзöдö государственнöй услугаяс (могъяс) йылысь юöр порталын;

4) йöзöдö Коми Республикаса государственнöй услугаяс (могъяс) йылысь реестрысь юöрсö Своднöй реестрын.

2.4. ЮС системнöй администратор збыльмöдö татшöм могъяс:

1) могмöдö сутки чöж гражданаöс да организацияясöс «Öтуввез» вез отсöгöн порталын юöрöн;

2) видзö ЮС элементъясын йöзöдöм юöр несанкционируйтöм вежсьöмъясысь;

3) регламентируйтöмöн лэдзö ЮС юкöдъясса операторъясöс реестрö государственнöй услугаяс (могъяс) йылысь юöр йöзöдöм могысь да сетö методическöй да котыртан отсöг öтувъя юöр уджын участвуйтысьяслы;

4) фиксируйтö да видзö реестр дорö лэдзöм йылысь, а сiдзжö государственнöй услугаяс (могъяс) йылысь реестрын юöр йöзöдысь кывкутысь йöз йылысь юöрсö.

2.5. ЮС юкöдлöн оператор збыльмöдö татшöм могъяс:

1) йöзöдö государственнöй услугаяс (могъяс) йылысь юöр реестрын;

2) вöчö реестрын йöзöдöм государственнöй услугаяс (могъяс) йылысь юöрлысь мониторинг.

3. Коми Республикаса государственнöй услугаяслöн (могъяслöн) реестр

3.1. Реестрö пырö государственнöй услугаяс (могъяс) йылысь юöр, мый сетöны (збыльмöдöны) Коми Республикаса олöмö пöртысь власьт органъяс.

3.2. Коми Республикаса олöмö пöртысь власьт органъясöн сетöм (збыльмöдöм) государственнöй услугаяс (могъяс) йылысь юöрö, мый йöзöдöны реестрын, пырöны татшöм юкöдъяс:

1) «Государственнöй услуга (мог) йылысь öтувъя юöр»;

2) «Государственнöй услуга (мог) сетан (збыльмöдан) административнöй регламент йылысь юöр»;

3) «Государственнöй услугаяс сетöм (государственнöй могъяс збыльмöдöм) вылö уполномочитöм Коми Республикаса олöмö пöртысь власьт органъяс йылысь юöр»;

4) «Государственнöй услугаяс сетан местаяс йылысь инпас юöр».

3.3. Коми Республикаса олöмö пöртысь власьт органъясöн сетан (збыльмöдан) государственнöй услугаяс (могъяс) йылысь юöр, мый йöзöдсьö реестрын, сетан пöрадоксö урчитö ЮС государственнöй оператор.

4. Реестр нуöдан пöрадок

4.1. Реестрö государственнöй услугаяс (могъяс) пыртöм вылö подулöн лоöны федеральнöй оланпасъяс, Россия Федерацияса Президентлöн индöдъяс, Россия Федерацияса Правительстволöн шуöмъяс, Коми Республикаса нормативнöй правовöй актъяс, кутшöмъяс урчитöны государственнöй услугаяс (могъяс) сетöм (збыльмöдöм) кузя Коми Республикаса олöмö пöртысь власьт органлысь уджмогъяссö.

4.2. Реестр нуöдсьö ЮС государственнöй операторöн бумага вылын да электроннöя.

Реестрö государственнöй услуга (мог) бумага вылын гижöны ЮС государственнöй операторлы ЮС юкöдса операторъясöн государственнöй услуга (мог) йылысь юöр реестрö пыртöм йылысь уведомление сетöмöн.

Бумага вылын реестр нуöдöм могысь ЮС государственнöй оператор лöсьöдö делöяс, кытчö индö ЮС юкöдса операторъясöн сетöм став документсö делопроизводство да документооборот вынсьöдöм правилöяс серти.

Государственнöй услуга (мог) йылысь гижöд реестрö электроннöя пыртсьö ЮС-ö лöсялана электроннöй гижöд индöмöн.

Кор оз лöсявны бумага вылын гижöд да электроннöй гижöд, сэки видзöдöны бумага вылысь гижöдсö.

4.3. Реестр нуöдöмö пырöны татшöм процедураяс:

1) реестрö государственнöй услуга (мог) пыртöм;

2) государственнöй услуга (мог) йылысь вежсьöм юöр реестрö пыртöм;

3) реестрысь государственнöй услуга (мог) киритöм.

4.4. Реестрö государственнöй услуга (мог) пыртöм могысь ЮС юкöдса оператор мöдöдö ЮС государственнöй операторлы государственнöй услуга (мог) йылысь юöр реестрö пыртны коланлун йылысь уведомление.

4.5. Государственнöй услуга (мог) реестрысь киритöм вылö да реестрö вежсьöмъяс пыртöм вылö подулöн лоöны федеральнöй оланпасъяс, Россия Федерацияса Президентлöн индöдъяс, Россия Федерацияса Правительстволöн шуöмъяс, Коми Республикаса нормативнöй правовöй актъяс, кутшöмъяс вежöны либö киритöны государственнöй услугаяс (могъяс) сетöм (збыльмöдöм) кузя Коми Республикаса олöмö пöртысь власьт органлысь уджмогъяссö.

Реестрö юöр пыртöм йылысь уведомление сетсьö ЮС юкöдъясса операторъясöн лöсялана нормативнöй акт вынсялан лунсянь 10 лунöн, мый вылö подуласьöмöн вежсьö государственнöй услугаяс (могъяс) сетöм (збыльмöдöм) кузя уджыс.

4.6. Государственнöй услугаяслöн (могъяслöн) реестрö юöр пыртсьö ЮС государственнöй операторлы уведомление воан лунсянь 10 лунöн.

4.7. ЮС государственнöй операторöн реестрö пыртöм дырйи быд государственнöй услугалы (моглы) сетсьö ас реестр номер.

4.8. ЮС операторъяс кывкутöны реестрö пыртöм юöрлöн тырвыйöлун да збыльлун вöсна, а сiдзжö найöс сетан пöрадокö да кадколастö кутчысьöм бöрся, мый вынсьöдöма тайö Положениеöн.

4.9. ЮС государственнöй оператор кывкутö ЮС юкöдувса операторъясöн сылы сетöм юöр реестрö ас кадö да бура индöм вöсна.

5. Коми Республикаса государственнöй услугаяслöн (могъяслöн)

портал

5.1. Государственнöй услугаяс (могъяс) йылысь юöрлы, мый йöзöдсьö порталын, колö лоны тырвыяöн да збыльöн.

5.2. Портал могмöдсьö сутки чöж дон босьттöг ЮС-öн кöть кор вöдитчыны позянлуна «Öтуввез» везöн.

5.3. Порталын йöзöдöны татшöм юöр:

1) реестрын индöм Коми Республикаса олöмö пöртысь власьт органъясöн сетöм (збыльмöдöм) государственнöй услугаяс (могъяс) лыддьöг;

2) реестрын индöм государственнöй услугаяс (могъяс) йылысь юöр;

3) Коми Республикаса олöмö пöртысь власьт органъяслöн справочник;

4) государственнöй услугаяс (могъяс) сетан (збыльмöдан местаяслöн справочник.

6. Портал нуöдöм

6.1. Реестрын государственнöй услугаяс (могъяс) йылысь юöрсö быть колö йöзöдны ЮС государственнöй операторöн порталын тырвыйö да кадö, мый абу сёрджык реестрö государственнöй услуга (мог) йылысь лöсялана гижöд пыртöмсянь куим уджалан лунысь.

6.2. Порталын йöзöдöм вылö юöрсö сетö ЮС государственнöй оператор автоматическöя ЮС уджалан режимын.

Вудж. Кузнецова Н.А., 11174 пас